Anders Samuelsen (NY), 2008-01-22:
Hvis man nu spurgte naturen eller klimaet til råds om, hvorvidt vi skal prioritere at få begrænset udledningen fra boliger, fra industrien eller fra transporten, så tror jeg sådan set, at svaret ville være, at det sådan set er ligegyldigt, bare det samlede mål bliver fastholdt, nemlig at vi får reduceret udledningen.
Det er måske egentlig lidt af det, der sætter den debat, vi har haft i dag, på spidsen.
For hvorfor egentlig fokusere ensidigt på transporten i dag og så sætte et fast mål dér, hvis det viser sig, at vi kan opnå en meget større reduktion ved at gå ind på andre områder, f.eks. erhvervsområdet eller boligområdet, og for færre midler opnå en endnu større reduktion?
Er det så egentlig ikke noget, vi burde gøre i stedet for at være så fokuserede og fikserede på et bestemt område?
I Ny Alliance går vi selvfølgelig ind for, at vi skal have øje for de store klimaudfordringer, vi står over for.
Vi skal have øje for, at også transportsektoren spiller en rolle i det her spil.
Men vi går også ind for at have et helhedssyn på området.
Vi mener, at man skal sætte bredt ind på mange områder.
Det er den første tilgang, vi har til det fra Ny Alliances side.
Den anden tilgang til det er så, at vi meget tror på, at de redskaber, som vi skal tage i brug inden for den offentlige og private transport, i høj grad drejer sig om at få nogle teknologilandvindinger.
Det betyder, at vi fra fællesskabets side, fra samfundets side, skal være villige til at foretage nogle massive investeringer inden for forskningsområdet, sådan at vi kan få de landvindinger.
Der er nogle redskaber, som vi i dag har mulighed for at bruge, og som man slet ikke havde mulighed for at bruge i 1988, som forslaget til vedtagelse fra SF, Socialdemokratiet, Det Radikale Venstre og Enhedslisten tager udgangspunkt i.
I dag kan vi jo faktisk bruge redskaber som GPS langt mere effektivt, end man overhovedet forestillede sig dengang.
Man kan nemt forestille sig, at vi i løbet af ganske kort tid kan kombinere det med roadpricing, så vi ved at nedsætte registreringsafgifterne samtidig kan udvikle et fantastisk system, som kan sikre, at hvis jeg f.eks. skal fra Horsens til København, så kan jeg tage ud til afkørslen ved Lund uden for Horsens og give en melding via mobiltelefonen om, at jeg gerne vil til København.
De bilister, der nærmer sig Horsens, kan melde sig på og sige: Jeg vil gerne tage dig, der står og venter, op.
Så kan vedkommende, der tager mig op, få en reduktion i roadpricing, altså betale et mindre beløb i roadpricing.
Samlet set kan vi komme frem to personer i bilen i stedet for en person i hver vores bil.
Det er en kæmpe gevinst for miljøet og måske også set i et lidt bredere perspektiv en kæmpe gevinst for Danmark, hvis vi går i front og får udviklet det her system før alle andre.
For det er jo ikke kun i Danmark, at man har problemet med transport og med for mange biler på vejene, køer osv. Hvis vi så samtidig investerer massivt i den offentlige transport helt ned til det banale med parkeringspladser de steder, hvor vi skal stige på den offentlige transport, så tror vi, at vi kan nå rigtig mange ting.
Det er sådan set de to tilgange, vi har til det fra Ny Alliances side, og derfor ønsker vi heller ikke at støtte forslaget til vedtagelse fra SF, Socialdemokratiet, Det Radikale Venstre og Enhedslisten.
Vi synes, der er mere mening i det forslag til vedtagelse, som vi er med til at fremsætte sammen med Dansk Folkeparti, Venstre, Det Konservative Folkeparti og fru Pia Christmas-Møller, hvor vi understreger, at det, vi ønsker at se fra regeringens side, er en ambitiøs strategi for reduktion af transportsektorens CO2-udledning, men hvor vi lader være med at sætte et fast procenttal på.